Lesufi 'misken' Afrikaanse skole se prestasie | Maroela Media
Die LUR vir onderwys in Gauteng, Panyaza Lesufi, word van "blatante politiekery" beskuldig nadat hy Woensdag tydens 'n spesiale erkenningsgeleentheid vir die klas van 2020 versuim het om erkenning aan die provinsie se toppresterende skole te gee. Die meerderheid van dié skole is enkelmedium Afrikaanse openbare skole.
Lesufi het in sy toespraak gesê hy is veral bëindruk met die prestasie van die provinsie se informele nedersettings. Hy het ook daarop gewys dat al 15 distrikte van die provinsie bo die nasionale gemiddeld van 76,2% presteer het.
Die LUR het egter nie 'n woord gerep oor skole in die provinsie wat die meeste onderskeidings ingeryg het nie. Altesaam nege uit die tien toppresterende skole is Afrikaanse skole, met die uitsondering van Pretoria Boys High School. Dié skole het almal tussen 'n 98%- en 100%-slaagsyfer.
Melanie Buys, hoof van ontwikkeling by die Skoleondersteuningsentrum (SOS), meen dit is juis dié skole wat die distrikte so goed laat presteer het.
Buys sê Gauteng se toppresterende skole het uitstekende prestasies behaal met min ondersteuning van die departement van onderwys en nóg minder ondersteuning van die LUR wat veral druk op Afrikaanse skole uitoefen om te verengels.
"Die toppresterende skole behoort erkenning te kry vir uitsonderlike prestasie in 'n baie moeilike jaar."
Natasha Venter, bestuurder van onderwysregte by AfriForum, sê dit is duidelik dat die LUR se "politieke onderrok ver uitsteek" met die miskenning van die toppresterende skole se uitsonderlike prestasies in die 2020-skooljaar.
"Die feit dat hy nie eers bereid is om die leerders en onderwysers van hierdie toppresterende skole te noem nie, bloot omdat byna almal Afrikaanse enkelmediumskole is, is 'n verdere bewys dat Lesufi nie sal afsien van sy politieke agenda om Afrikaanse skole te ondermyn nie," meen Venter.
"AfriForum wil graag al hierdie presteerders en die onderwysers wat hard gewerk het in 'n moeilike jaar gelukwens en aan hulle die versekering gee dat ons sal voortgaan om teenstand teen Lesufi se vooroordele en benadeling van Afrikaanse skole te bied."
Die onderstaande tabel toon Gauteng se topskole bereken volgens die getal onderskeidings. Groot skole met meer matrikulante het wel 'n voorsprong wat die aantal onderskeidings betref.
Skool Getal onderskeidings
Hoërskool Waterkloof 1 021
Hoërskool Menlopark 850
Hoërskool Garsfontein 733
Afrikaans Hoër Meisieskool 673
Hoërskool Zwartkop 562
Hoërskool Eldoraigne 551
Afrikaans Hoër Seunskool 542
Pretoria Boys High School 491
Hoërskool Noordheuwel 478
Hoërskool Montana 436
Sutherland High School 383
Pretoria High School for Girls 382
Parktown Girls High School 367
King Edwards VII School 320
Hoërskool Monument 300
Rand Park High School 293
Hoërskool Transvalia 265
Hoërskool Oos-Moot 260
Edenglen High School 259
Jeppe Girls High School 251
Gauteng se klas van 2020 het 'n algehele slaagsyfer van 83,8% behaal – 'n afname van 3,5% teenoor die provinsie se algehele prestasie in 2019. Die jongste slaagsyfer plaas Gauteng nietemin in die tweede posisie op nasionale vlak.
Maroela Media het Donderdag 'n navraag aan die departement van onderwys gerig rakende die LUR se versuim om erkenning aan die toppresterende skole te gee en wag steeds op terugvoer.
Gauteng matriekuitslae Panyaza Lesufi
Ek misken hom ook… Ek is trots Afrikaans! Trots…Kom ons se eerder Windgat Afrikaans
Ons het seker niks minder as dit van hom verwag nie. MAAR ons weet en hy weet goed wat ons dink….. en dis die beste en trotste gevoel vir ons Afrikaners. Ons kan en ons het en ons gaan weer en bewys dit oor en oor!!!! Ek dink dit hou hom snags uit die slaap
moenie te veel stress oor lesoefie, hy kan nie kleur onderskei nie, ons top presteer kinders sal op media geloof word, en nie deur 'n enkele waar wit nie bestaan nie
Want die kinders is afrikaans en blank die verdomde ou 'n rassis pffft. Nie asof die swart staat ons blanke kinders help nie! Ons sal self!